b"\n_START_ARTICLE_\nGheorghe Enoiu\n_START_SECTION_\nBiografie\n_START_PARAGRAPH_\n\xc3\x8en 1942, dup\xc4\x83 absolvirea \xc8\x99colii primare din comuna B\xc4\x83icule\xc8\x99ti, se angajeaz\xc4\x83 ucenic la Tipografia CFR Filaret din Bucure\xc8\x99ti, unde va lucra p\xc3\xa2n\xc4\x83 \xc3\xaen 1949. Enoiu a intrat \xc3\xaen Partidul Comunist Rom\xc3\xa2n \xc3\xaen 1945._NEWLINE_Pe 30 august 1948, prin Decretul nr. 221 al Prezidiului Marii Adun\xc4\x83ri Na\xc8\x9bionale a RPR, este \xc3\xaenfiin\xc8\x9bat\xc4\x83 Direc\xc8\x9bia General\xc4\x83 a Securit\xc4\x83\xc8\x9bii Poporului. Gheorghe Enoiu a intrat \xc3\xaen Securitate la 1 august 1949, \xc3\xaen urma absolvirii, \xc3\xaentre primii 10, a unui curs de patru luni la \xe2\x80\x9e\xc8\x98coala profesional\xc4\x83 a DGSP\xe2\x80\x9d, \xc8\x99i a avut o ascensiune rapid\xc4\x83 \xc3\xaen cadrul fostei poli\xc8\x9bii politice comuniste, ocup\xc3\xa2nd pe r\xc3\xa2nd func\xc8\x9biile de lucr\xc4\x83tor operativ (anchetator), \xc8\x99ef Birou, loc\xc8\x9biitor \xc8\x99ef Serviciu. Demonstr\xc3\xa2nd un zel \xc8\x99i o duritate deosebit\xc4\x83, c\xc4\x83pitanul de atunci Gheorghe Enoiu este numit, \xc3\xaen 1950, \xc8\x99ef al Serviciului Anchete Penale din cadrul Direc\xc8\x9biei a VIII-a a Securit\xc4\x83\xc8\x9bii, func\xc8\x9bie pe care o va ocupa p\xc3\xa2n\xc4\x83 \xc3\xaen 1960._NEWLINE_Din aceast\xc4\x83 pozi\xc8\x9bie, Enoiu a fost implicat \xc3\xaen anchetarea, la \xc3\xaenceputul anilor '50, a liderului comunist Lucre\xc8\x9biu P\xc4\x83tr\xc4\x83\xc8\x99canu, care fusese arestat \xc3\xaen 1948, fiind acuzat de na\xc8\x9bionalism burghez. \xc3\x8en urma anchetei, P\xc4\x83tr\xc4\x83\xc8\x99canu a fost condamnat la moarte \xc8\x99i executat \xc3\xaen aprilie 1954._NEWLINE_\xc3\x8en 1952, Gheorghe Gheorghiu-Dej ini\xc8\x9biaz\xc4\x83 un val de epur\xc4\x83ri politice la v\xc3\xa2rful PMR, inspirat de procese similare orchestrate \xc3\xaen URSS. \xc3\x8en cadrul acestui val, liderii stalini\xc8\x99ti Ana Pauker, Teohari Georgescu, Vasile Luca \xc8\x99i unii din apropia\xc8\x9bii lor sunt aresta\xc8\x9bi sub acuza\xc8\x9biile de \xe2\x80\x9ecosmopolitism\xe2\x80\x9d, \xe2\x80\x9edevia\xc8\x9bionism de dreapta\xe2\x80\x9d, activit\xc4\x83\xc8\x9bi \xe2\x80\x9eantipartinice\xe2\x80\x9d, sabotarea colectiviz\xc4\x83rii agriculturii \xc8\x99i leg\xc4\x83turi cu agen\xc8\x9bi str\xc4\x83ini. Gheorghe Enoiu joac\xc4\x83 din nou un rol important \xc3\xaen cursul anchetei desf\xc4\x83\xc8\x99urate \xc3\xaentre 1952 \xc8\x99i 1953, coordon\xc3\xa2nd cu brutalitate interogatoriile._NEWLINE_Urm\xc4\x83toarea anchet\xc4\x83 important\xc4\x83 pe care o coordoneaz\xc4\x83 Enoiu este cea a de\xc8\x9binu\xc8\x9bilor tor\xc8\x9bionari implica\xc8\x9bi \xc3\xaen a\xc8\x99a-numitul proces de reeducare de la Pite\xc8\x99ti. Grupul, condus de fostul student legionar Eugen \xc8\x9aurcanu, a fost anchetat, \xc3\xaentre 1952 \xc8\x99i 1954, de serviciul condus de Gheorghe Enoiu. \xc3\x8en urma anchetei, cei 22 de inculpa\xc8\x9bi sunt condamna\xc8\x9bi la moarte dup\xc4\x83 un proces \xc8\x9binut cu u\xc8\x99ile \xc3\xaenchise, iar 16 dintre ei, inclusiv \xc8\x9aurcanu, au fost executa\xc8\x9bi la \xc3\xaenchisoarea Jilava, \xc3\xaen noaptea de 17 decembrie 1954. Din ceilal\xc8\x9bi 6 condamna\xc8\x9bi, 4 au murit ulterior tot la \xc3\xaenchisoarea Jilava, \xc3\xaen sec\xc8\x9bia special\xc4\x83 de exterminare numit\xc4\x83 Casimca.\n_START_SECTION_\nMi\xc8\x99c\xc4\x83rile studen\xc8\x9be\xc8\x99ti din 1956\n_START_PARAGRAPH_\n\xc3\x8en toamna anului 1956, ca ecou al Revolu\xc8\x9biei din Ungaria, \xc3\xaen centrele universitare din Bucure\xc8\x99ti, Timi\xc8\x99oara, Cluj, Ia\xc8\x99i \xc8\x99i T\xc3\xa2rgu Mure\xc8\x99 izbucnesc mi\xc8\x99c\xc4\x83ri de protest fa\xc8\x9b\xc4\x83 de regimul comunist instalat \xc3\xaen Rom\xc3\xa2nia. Studen\xc8\x9bii de la diferite facult\xc4\x83\xc8\x9bi cer eliminarea din program\xc4\x83 a cursurilor de limba rus\xc4\x83 \xc8\x99i de marxism, apoi solicit\xc4\x83 discutarea situa\xc8\x9biei din Ungaria \xc3\xaen prezen\xc8\x9ba unor delega\xc8\x9bi ai Comitetului Central al PMR. \xc8\x98edin\xc8\x9bele organiza\xc8\x9biilor Uniunii Tineretului Muncitor sunt boicotate sau sunt folosite pentru a dezbate evenimentele revolu\xc8\x9bionare din \xc8\x9bara vecin\xc4\x83, f\xc4\x83c\xc3\xa2ndu-se apel la solidaritate \xc8\x99i la necesitatea de a se trece la ac\xc8\x9biune._NEWLINE_Puterea comunist\xc4\x83 reac\xc8\x9bioneaz\xc4\x83 dur. \xc3\x8en urma unei \xc3\xaencerc\xc4\x83ri de organizare a unei revolte populare la Timi\xc8\x99oara, peste 3.000 de studen\xc8\x9bi sunt aresta\xc8\x9bi \xc3\xaen zilele de 30 \xc8\x99i 31 octombrie 1956. De\xc8\x99i la Bucure\xc8\x99ti s-a aflat imediat despre arest\xc4\x83ri, comitetul de ac\xc8\x9biune condus de Alexandru Ivasiuc \xc8\x99i Mihai Victor Serdaru hot\xc4\x83r\xc4\x83\xc8\x99te totu\xc8\x99i convocarea unei adun\xc4\x83ri studen\xc8\x9be\xc8\x99ti cu caracter public, \xc3\xaen ziua de 5 noiembrie, \xc3\xaen Pia\xc8\x9ba Universit\xc4\x83\xc8\x9bii. Afl\xc3\xa2nd de inten\xc8\x9bia studen\xc8\x9bilor, for\xc8\x9bele de represiune opereaz\xc4\x83 numeroase arest\xc4\x83ri, inclusiv printre ini\xc8\x9biatorii manifesta\xc8\x9biei. \xc3\x8en noaptea de 4 spre 5 noiembrie, trupele Ministerului de Interne au ocupat Pia\xc8\x9ba Universit\xc4\x83\xc8\x9bii, oprind complet circula\xc8\x9bia. Solda\xc8\x9bi \xc3\xaenarma\xc8\x9bi cu arme automate au fost masa\xc8\x9bi at\xc3\xa2t \xc3\xaen pia\xc8\x9b\xc4\x83, c\xc3\xa2t \xc8\x99i \xc3\xaen cl\xc4\x83direa Universit\xc4\x83\xc8\x9bii \xc8\x99i \xc3\xaen alte imobile din zon\xc4\x83._NEWLINE_Pentru supervizarea represiunii, conducerea de partid \xc3\xaenfiin\xc8\x9beaz\xc4\x83 un comitet special, \xc3\xaen fruntea c\xc4\x83ruia este instalat Gheorghe Apostol. Sub coordonarea acestui comitet, \xc3\xaen s\xc4\x83pt\xc4\x83m\xc3\xa2nile urm\xc4\x83toare, dar \xc8\x99i \xc3\xaen tot cursul anului 1957, se efectueaz\xc4\x83 sute de arest\xc4\x83ri printre studen\xc8\x9bi. Anchetelele care au urmat au fost deosebit de brutale, cei aresta\xc8\x9bi fiind b\xc4\x83tu\xc8\x9bi cu bestialitate. C\xc4\x83pitanul Gheorghe Enoiu este numit anchetator principal, fiind secondat de subordona\xc8\x9bii s\xc4\x83i, locotenent major Vasile Dumitrescu, locotenent Gheorghe Blidaru, locotenent Horia Brestoiu, locotenent Nicolae Domni\xc8\x9ba, locotenent major Florea Gheorghiu, locotenent major Gheorghe Mih\xc4\x83ilescu, locotenent major Iosif Moldovan, locotenent major Dumitru Preda. Gheorghe Enoiu nu doar a coordonat interogatoriile, ci a participat personal la torturarea unora dintre cei aresta\xc8\x9bi. Demostene Andronescu, re\xc8\x9binut pe 10 noiembrie 1956, \xc3\xae\xc8\x99i aminte\xc8\x99te:_NEWLINE_\xe2\x80\x9eDup\xc4\x83 vreo jum\xc4\x83tate de or\xc4\x83 de a\xc8\x99teptare, a ap\xc4\x83rut, \xc3\xaen sf\xc3\xa2r\xc8\x99it, Enoiu, \xc3\xaenso\xc8\x9bit de trei haidamaci. To\xc8\x9bi erau cu busturile goale, av\xc3\xa2nd pe ei doar maieurile. [...] \xc3\x8enceputul l-a f\xc4\x83cut Enoiu. Primele lovituri au fost groaznice. [...] C\xc3\xa2nd Enoiu a obosit, consider\xc3\xa2nd c\xc4\x83 \xc3\xae\xc8\x99i f\xc4\x83cuse partea lui de treab\xc4\x83, \xc3\xaentinse g\xc3\xa2rbaciul celorlal\xc8\x9bi, zic\xc3\xa2nd: \xe2\x80\x9eNa m\xc4\x83, scoate\xc8\x9bi-i pantofii \xc8\x99i continua\xc8\x9bi voi!\xe2\x80\x9d. Mi-au scos imediat pantofii \xc8\x99i au \xc3\xaenceput s\xc4\x83 m\xc4\x83 bat\xc4\x83 alternativ, c\xc3\xa2nd la fund, c\xc3\xa2nd la t\xc4\x83lpi.\xe2\x80\x9d_NEWLINE_\xe2\x80\x9eNu m-a l\xc4\x83sat din pumni dec\xc3\xa2t atunci c\xc3\xa2nd a sim\xc8\x9bit c\xc4\x83 s-a r\xc4\x83nit la m\xc3\xa2n\xc4\x83 \xc3\xaen cei doi din\xc8\x9bi pe care mi-i sp\xc4\x83rsese.\xe2\x80\x9d_NEWLINE_Dup\xc4\x83 Revolu\xc8\x9bie, Institutul de Investigare a Crimelor Comunismului \xc3\xaen Rom\xc3\xa2nia a str\xc3\xa2ns mai multe m\xc4\x83rturii ale celor care au supravie\xc8\x9buit anchetelor din beciurile Securit\xc4\x83\xc8\x9bii: \xe2\x80\x9eEnoiu a fost unul din personajele sinistre ale anilor 1956 \xc8\x99i nu exist\xc4\x83 nimeni dintre studen\xc8\x9bii aresta\xc8\x9bi atunci care s\xc4\x83 fi sc\xc4\x83pat de b\xc4\x83t\xc4\x83ile lui Enoiu\xe2\x80\x9d; \xe2\x80\x9eAltcineva nu m-a b\xc4\x83tut, altcineva nu m-a lovit \xc3\xaen timpul anchetei, dec\xc3\xa2t Enoiu\xe2\x80\x9d; \xe2\x80\x9eEnoiu m-a lovit cu palmele \xc8\x99i cu pumnii \xc3\xaen cap. \xc3\x8en urma b\xc4\x83t\xc4\x83ilor \xc8\x99i a presiunii psihice la care am fost supus, am \xc3\xaencercat s\xc4\x83 m\xc4\x83 sinucid prin sp\xc3\xa2nzurare. [...] Urmarea acestui gest a fost c\xc4\x83 Enoiu m-a lovit, mi-a smuls p\xc4\x83rul de pe cap, m-a b\xc4\x83tut a\xc8\x99a de tare c\xc4\x83 am ajuns aproape de incon\xc8\x99tien\xc8\x9b\xc4\x83\xe2\x80\x9d._NEWLINE_Scriitorul Paul Goma, student la acea vreme, a fost \xc8\x99i el arestat \xc8\x99i anchetat de Enoiu. Pe pagina sa web oficial\xc4\x83, Paul Goma a publicat o \xe2\x80\x9eList\xc4\x83 a securi\xc8\x99tilor, 1949-1989\xe2\x80\x9d. Despre Gheorghe Enoiu, Goma scrie:_NEWLINE_\xe2\x80\x9eENOIU GHEORGHE - c\xc4\x83pitan \xc3\xaen 1956, c\xc3\xa2nd se ocupa de legionari \xc8\x99i de studen\xc8\x9bi. Altfel numitul \xe2\x80\x9eM\xc4\x83celarul\xe2\x80\x9d - erau mul\xc8\x9bi m\xc4\x83celari \xc3\xaen Securitate. M-a b\xc4\x83tut \xc8\x99i pe mine (floare la ureche pe l\xc3\xa2ng\xc4\x83 ce au p\xc4\x83timit Petri\xc8\x99or, Ivasiuc, Cocioran, Costic\xc4\x83 Iliescu) el este vinovat de moartea studentului \xc8\x98tefan Negrea; l-a b\xc4\x83tut - \xc3\xaen cap, numai \xc3\xaen cap - p\xc3\xa2n\xc4\x83 a \xc3\xaennebunit - s-a sp\xc3\xa2nzurat la Gherla.\xe2\x80\x9d_NEWLINE_Politologul Vladimir Tism\xc4\x83neanu a aflat de la Alexandru Ivasiuc cum l-a torturat Gheorghe Enoiu - \xc3\xaen perioada anchetelor din 1956-1957 - pe t\xc3\xa2n\xc4\x83rul intelectual Marcel Petri\xc8\x99or, acuzat de \xe2\x80\x9euneltire \xc3\xaempotriva regimului democrat-popular\xe2\x80\x9d. \xc3\x8en cadrul unor interogatorii conduse de Enoiu, Petri\xc8\x99or a fost b\xc4\x83tut cu cruzime luni \xc3\xaentregi. \xc3\x8entr-una din \xe2\x80\x9e\xc8\x99edin\xc8\x9bele\xe2\x80\x9d de anchet\xc4\x83, Gheorghe Enoiu i-a spus: \xe2\x80\x9eM\xc4\x83rturise\xc8\x99te, Petri\xc8\x99or, altfel cr\xc4\x83pi \xc3\xaen b\xc4\x83taie. \xc3\x8en\xc8\x9belege c\xc4\x83 noi te omor\xc3\xa2m \xc8\x99i tot noi te vom reabilita\xe2\x80\x9d._NEWLINE_\xc3\x8ensu\xc8\x99i Ivasiuc a fost torturat de echipa condus\xc4\x83 de Gheorghe Enoiu. \xc3\x8en urma b\xc4\x83t\xc4\x83ilor repetate, Ivasiuc a cedat \xc8\x99i a recunoscut faptele de care era acuzat. Mai mult, a fost obligat s\xc4\x83 dezv\xc4\x83luie numele celorlal\xc8\x9bi colegi de facultate implica\xc8\x9bi \xc3\xaen mi\xc8\x99c\xc4\x83rile de protest._NEWLINE_Dup\xc4\x83 1990, Gheorghe Enoiu a negat toate acuza\xc8\x9biile de tortur\xc4\x83 care i s-au adus: \xe2\x80\x9eEu n-am s\xc4\x83v\xc3\xa2r\xc8\x99it o crim\xc4\x83\xe2\x80\x9d. Mai mult, a sus\xc8\x9binut \xc3\xaen pu\xc8\x9binele interviuri acordate c\xc4\x83 a fost adeptul anchet\xc4\x83rii \xc3\xaen deplin\xc4\x83 legalitate a celor aresta\xc8\x9bi. Enoiu recunoa\xc8\x99te totu\xc8\x99i c\xc4\x83 studen\xc8\x9bii au fost b\xc4\x83tu\xc8\x9bi cu brutalitate, dar sus\xc8\x9bine c\xc4\x83 acest lucru s-ar fi \xc3\xaent\xc3\xa2mplat \xc3\xaen aresturile Securit\xc4\x83\xc8\x9bii Capitalei:_NEWLINE_\xe2\x80\x9eErau foarte mul\xc8\x9bi. \xc3\x8emi amintesc c\xc4\x83 \xc3\xaei aduceau cu oasele gata f\xc4\x83r\xc3\xa2mate, gata b\xc4\x83tu\xc8\x9bi. Erau ancheta\xc8\x9bi \xc3\xaent\xc3\xa2i aici, \xc3\xaen Bucure\xc8\x99ti, \xc8\x99i ni-i aduceau apoi nou\xc4\x83. \xc3\x8ei cercetam pe bazele materialelor venite de la Direc\xc8\x9bia I, de la Securitatea Capitalei.\xe2\x80\x9d_NEWLINE_Enoiu admite c\xc4\x83 studen\xc8\x9bii nu fuseser\xc4\x83 retinu\xc8\x9bi legal, pentru c\xc4\x83 nu existau mandate de arestare emise pe numele lor:_NEWLINE_\xe2\x80\x9e\xc3\x8ei \xc8\x9bineau \xc3\xaen aresturile Ministerului de Interne \xc8\x99i \xc3\xaen cel de la Rahova, am cerut s\xc4\x83 li se emit\xc4\x83 mandate pentru c\xc4\x83 nu aveau nici a\xc8\x99a ceva. Era unul, Pohon\xc8\x9bu, care le-a semnat pe toate \xc3\xaen alb. Venea procurorul \xc8\x99i le completa ulterior.\xe2\x80\x9d_NEWLINE_Ghorghe Enoiu a dat ca exemplu cazul unei studente din Arad, Gloria Barna, care \xe2\x80\x9ec\xc3\xa2nd a venit la noi era b\xc4\x83tut\xc4\x83 tare de tot\xe2\x80\x9d. Enoiu sus\xc8\x9bine: \xe2\x80\x9eChiar am f\xc4\x83cut reclama\xc8\x9bie la ministru\xe2\x80\x9d. \xc3\x8en acela\xc8\x99i interviu, fostul anchetator al Securit\xc4\x83\xc8\x9bii admite totu\xc8\x99i c\xc4\x83 \xc8\x99i la serviciul pe care \xc3\xael conducea este posibil s\xc4\x83 fi fost b\xc4\x83tu\xc8\x9bi oameni:_NEWLINE_\xe2\x80\x9eLa anchet\xc4\x83 nu am b\xc4\x83tut, dom\xe2\x80\x99le, c\xc4\x83 de b\xc4\x83tut eu, personal, nu b\xc4\x83team. Dac\xc4\x83 era, era unu\xe2\x80\x99 acolo care b\xc4\x83tea, un oarecare Br\xc3\xa2nzaru.\xe2\x80\x9d_NEWLINE_Cel la care se refer\xc4\x83 Gheorghe Enoiu este fostul colonel Emil Br\xc3\xa2nzaru. \xc3\x8ens\xc4\x83 din m\xc4\x83rturiile a zeci de oameni, str\xc3\xa2nse dup\xc4\x83 Revolu\xc8\x9bie de Institutul de Investigare a Crimelor Comunismului \xc3\xaen Rom\xc3\xa2nia, rezult\xc4\x83 c\xc4\x83 anchetele au fost deosebit de brutale, c\xc4\x83 ele au fost coordonate de Gheorghe Enoiu \xc8\x99i c\xc4\x83 acesta a participat nemijlocit la torturarea celor aresta\xc8\x9bi. \xc3\x8en Raportul Comisiei Preziden\xc8\x9biale pentru Analiza Dictaturii Comuniste din Rom\xc3\xa2nia, f\xc4\x83cut public \xc3\xaen 2006, scrie:_NEWLINE_\xe2\x80\x9eEnoiu Gheorghe, colonel, Bucure\xc8\x99ti. Deosebit de violent, b\xc4\x83tea personal ancheta\xc8\x9bii, dezbr\xc4\x83cat p\xc3\xa2n\xc4\x83 la br\xc3\xa2u, acoperit de un cearceaf pentru a nu se murd\xc4\x83ri de s\xc3\xa2nge. A fost \xc8\x99eful anchetelor studen\xc8\x9bilor aresta\xc8\x9bi \xc3\xaen toamna anului 1956, dup\xc4\x83 protestele din mediile universitare. Studen\xc8\x9bii ancheta\xc8\x9bi atunci \xc8\x99i-l amintesc ca fiind de o duritate extrem\xc4\x83.\xe2\x80\x9d\n_START_SECTION_\nMarele jaf\n_START_PARAGRAPH_\n\xc3\x8en vara anului 1959, \xc8\x99ase persoane mascate \xc8\x99i \xc3\xaenarmate au jefuit o ma\xc8\x99in\xc4\x83 a B\xc4\x83ncii de Stat a Republicii Populare Rom\xc3\xa2ne, \xc3\xaen care se aflau 1,6 milioane de lei. Dup\xc4\x83 dou\xc4\x83 luni de anchet\xc4\x83 f\xc4\x83r\xc4\x83 precedent, implic\xc3\xa2nd mii de interogatorii \xc8\x99i omor\xc3\xa2rea \xc3\xaen b\xc4\x83taie a cel pu\xc8\x9bin unei persoane, casierul de banc\xc4\x83 Gogan, Securitatea aresteaz\xc4\x83 \xc8\x99ase persoane pe care le acuz\xc4\x83 de comiterea loviturii: fra\xc8\x9bii Alexandru \xc8\x99i Paul Ioanid (n\xc4\x83scu\xc8\x9bi Leibovici), so\xc8\x9bii Monica \xc8\x99i Igor Sevianu, Sa\xc8\x99a Mu\xc8\x99at (n\xc4\x83scut Glanstein) \xc8\x99i Haralambie (Harry) Obodeanu. Surpriza este total\xc4\x83, pentru c\xc4\x83 suspec\xc8\x9bii, fo\xc8\x99ti ilegali\xc8\x99ti de origine evreiasc\xc4\x83, aveau leg\xc4\x83turi importante \xc3\xaen cercurile puterii \xc8\x99i ale Securit\xc4\x83\xc8\x9bii. Alexandru Ioanid, colonel de Mili\xc8\x9bie, fusese c\xc4\x83s\xc4\x83torit cu sora Marthei Cziko, so\xc8\x9bia ministrului de Interne Alexandru Dr\xc4\x83ghici. Ancheta este \xc3\xaencredin\xc8\x9bat\xc4\x83 serviciului condus de Gheorghe Enoiu, care reu\xc8\x99e\xc8\x99te prin tortur\xc4\x83 s\xc4\x83-i fac\xc4\x83 pe cei \xc8\x99ase s\xc4\x83-\xc8\x99i m\xc4\x83rturiseasc\xc4\x83 vinov\xc4\x83\xc8\x9bia, de\xc8\x99i p\xc3\xa2n\xc4\x83 \xc3\xaen ziua de azi au r\xc4\x83mas multe semne de \xc3\xaentrebare._NEWLINE_Dup\xc4\x83 anchet\xc4\x83, Securitatea a regizat un film al faptelor intitulat \xe2\x80\x9eReconstituirea\xe2\x80\x9d, oblig\xc3\xa2ndu-i pe cei \xc8\x99ase acuza\xc8\x9bi s\xc4\x83-\xc8\x99i joace propriile roluri \xc8\x99i s\xc4\x83-\xc8\x99i recunoasc\xc4\x83 vinov\xc4\x83\xc8\x9bia \xc3\xaen fa\xc8\x9ba camerelor de filmare. Pelicula, \xc3\xaen regia lui Virgil Calotescu, a fost destinat\xc4\x83 doar uzului intern al nomenclaturii comuniste. Pornind chiar de la acest film, regizorul Alexandru Solomon a realizat \xc3\xaen 2004 un documentar intitulat \xe2\x80\x9eMarele jaf comunist\xe2\x80\x9d. Intervievat \xc3\xaen filmul lui Solomon, Gheorghe Enoiu afirm\xc4\x83 despre \xe2\x80\x9eReconstituirea\xe2\x80\x9d c\xc4\x83 \xe2\x80\x9escenariul a fost scris chiar de mine\xe2\x80\x9d, \xc8\x99i neag\xc4\x83 c\xc4\x83 asupra celor \xc8\x99ase suspec\xc8\x9bi s-ar fi exercitat vreo constr\xc3\xa2ngere fizic\xc4\x83. Afirma\xc8\x9biile lui sunt \xc3\xaent\xc4\x83rite pe pelicul\xc4\x83 \xc8\x99i de subordonatul s\xc4\x83u, anchetatorul Gheorghe Blidaru._NEWLINE_Procesul celor \xc8\x99ase s-a desf\xc4\x83\xc8\x99urat \xc3\xaentre 20 \xc8\x99i 22 noiembrie 1959 \xc8\x99i a fost filmat de autorit\xc4\x83\xc8\x9bi. A fost un proces tipic anilor '50, \xc3\xaen care inculpa\xc8\x9bii au recunoscut toate faptele de care au fost acuza\xc8\x9bi. Cei cinci b\xc4\x83rba\xc8\x9bi au fost condamna\xc8\x9bi la moarte \xc8\x99i executa\xc8\x9bi, iar Monica Sevianu la munc\xc4\x83 silnic\xc4\x83 pe via\xc8\x9b\xc4\x83, \xc8\x9bin\xc3\xa2ndu-se cont c\xc4\x83 era mam\xc4\x83 a cinci copii."